Venus Williams doživjela poraz od nisko rangirane tenisačice iz Bugarske
Deveti igrač svijeta, Ivan Ljubičić s 3-0 pobijedio je domaćeg tenisača Chrisa Guccionea, dok je Mario Ančić slavio protiv Argentinca A
Grand Slam turnir Australian Open započeo je s velikom borbom i iznenađenjem u ženskom dijelu natjecanja. Prvo kolo donijelo je veliku pobjedu i veliki poraz. Deseta nositeljica turnira i Wimbledonska prvakinja Venus Williams izgubila je sa 2-1 od 18-godišnje bugarske tenisačice Tszvetane Pironkove. U trosatnoj maratonskoj igri američka tenisačica imala je čak 65 nesmotrenih grešaka i velikih problema sa servisom. Pironkova je inače 94. na svjetskoj ljestvici, a ovo joj je ujedno i prvi veliki međunarodni nastup. Sličnu je sudbinu poraza skoro doživjela i mlađa sestra Williams koja je ujedno i braniteljica naslova. Serena Williams je velikim naporom svladala Kineskinju Na Li s 2-1. Prolaz u drugo kolo s lakoćom su ostvarile prva nositeljica i igračica svijeta broj jedan – Amerikanka Lindsay Davenport, četvrta nositeljica Maria Sharapova iz Rusije i osma nositeljica – Justine Henin-Hardenne iz Belgije. Među tenisačima drugi nositelj, Amerikanac Andy Roddick s lakoćom je pobijedio Švicarca Michaela Lammera s 3-0, dok je četvrtom nositelju - Davidu Nalbandianu iz Argentine trebalo čak pet setova da s velikom mukom savlada Danaia Udomchoka iz Tajlanda s 3-2. Uspješan početak u Melbournu su imali i hrvatski tenisači – Ljubičić, Ančić i Šprem. Deveti igrač svijeta, Ivan Ljubičić s 3-0 pobijedio je domaćeg tenisača Chrisa Guccionea, dok je Mario Ančić u maratonskom dvoboju od tri sata slavio protiv Argentinca Agustina Calleria rezultatom 3-1. Karolina Šprem je s lakih 2-0 svladala Ukrajinku Alonu Bondarenko. U drugom kolu Ljubičić će igrati protiv Nijemca Philippa Kohlschreibera, Ančića čeka Jan Hernych iz Češke, dok će daleko najteži zadatak imati Karolina Šprem kojoj će protivnica biti prva nositeljica i svjetska tenisačica broj jedan Lindsay Davenport.